Oud-Fidelity-werknemer gevonnis oor roof van R12 miljoenArgieffoto (Fidelity Security) Mbuyiseni Vincent Mthembu (37), ŉ voormalige werknemer van Fidelity, is in ŉ hof in KwaZulu-Natal gevonnis in verband met ŉ rooftog by ŉ depot van dié maatskappy in Vryheid. Kapt. Simphiwe Mhlongo, woordvoerder van die direktoraat vir prioriteitsmisdaadondersoeke (die Valke), het gesê Mthembu is in die Madadeni-hooggeregshof tot 12 jaar direkte tronkstraf gevonnis in verband met die rooftog. “Mthembu en sy medepligtiges het op 1 September 2017 veiligheidswagte by die depot oorrompel, hulle met vuurwapens gedreig en die sleutels na die kluis geëis,” het Mhlongo verduidelik. “Hulle het meer as R12 miljoen gebuit toe hulle toegang tot die kluis kon bekom.” ŉ Saak van sakeroof is by die Vryheid-polisiestasie aanhangig gemaak. Vyf beskuldigdes, Phakamini Hadebe (32), Mnikeni Khohlwezakhe Majozi (59), Thembokwakhe Robert Nzama (41), Zakhele Ernesty Xulu (32) en Mthembu is later in hegtenis geneem. “Lede van die Valke het tydens die inhegtenisnemings beslag gelê op R700 000 van die verdagtes.” Majozi en Nzama het gevlug ná hulle vrygelaat is op borgtog van R30 000. Lasbriewe vir hul inhegtenisneming is uitgereik. Hulle is steeds voortvlugtig, het Mhlongo bygevoeg. Mthembu is Maandag gevonnis.